Монгол Улсын Их Хурлын 2008 оны анхдугаар чуулганы Хууль зүйн байнгын хорооны 9 дүгээр сарын 19-ний өдөр /Баасан гараг/-ийн хуралдаан 15 цаг 50 минутад Төрийн ордны \"А\" танхимд эхлэв.

            Байнгын хорооны дарга, УИХ-ын гишүүн Х.Жекей ирц, хэлэлцэх асуудлын дарааллыг танилцуулж, хуралдааныг даргалав.

Хуралдаанд ирвэл зохих 19 гишүүнээс 14 гишүүн ирж, 73.6 хувийн ирцтэй байв. Үүнд:

            **Чөлөөтэй**: Д.Дэмбэрэл

            **Өвчтэй**: Э.Бат-Үүл

            Тасалсан: Д.Оюунхорол, Б.Чойжилсүрэн, Ц.Элбэгдорж

Нэг.Монгол Улсын Засгийн газрын гишүүн, сайд нарыг томилох тухай /Монгол Улсын Засгийн газрын гишүүн, Хууль зүй, дотоод хэргийн сайд/

Хэлэлцэж буй асуудалтай холбогдуулан Монгол Улсын Ерөнхий сайд С.Баяр, УИХ-ын Хууль зүйн байнгын хорооны референт Б.Баасандорж нар байлцав.

Монгол Улсын Засгийн газрын гишүүн, Хууль зүй, дотоод хэргийн сайдаар Цэндийн Нямдоржийг томилуулах тухай саналыг Монгол Улсын Ерөнхий сайд С.Баяр танилцуулав.

Дээрх саналтай холбогдуулан УИХ-ын гишүүдээс асуулт, санал гараагүй болно.

**Х.Жекей**:-Монгол Улсын Засгийн газрын гишүүн, Хууль зүй, дотоод хэргийн сайдаар Цэндийн Нямдоржийг томилуулах саналыг дэмжиж байгаа гишүүд гараа өргөнө үү.

Зөвшөөрсөн                  13

Татгалзсан                   -

Бүгд                             13

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Ж.Энхбаяр УИХ-ын чуулганы нэгдсэн хуралдаанд танилцуулахаар тогтов.

**Хуралдаан 15 цаг 55 минутад өндөрлөв.**

Тэмдэглэлтэй танилцсан:

ХУУЛЬ ЗҮЙН БАЙНГЫН

ХОРООНЫ ДАРГА                                                                               Х.ЖЕКЕЙ

Тэмдэглэл хөтөлсөн:

ХУРАЛДААНЫ ТЭМДЭГЛЭЛ ХӨТЛӨГЧ                                                Ц.НАРАНТУЯА

**УИХ-ЫН 2008 ОНЫ АНХДУГААР ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**9 ДҮГЭЭР САРЫН 19-НИЙ ӨДРИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Х.Жекей**:-Гишүүдийн амрыг эрье. Хууль зүйн байнгын хорооны 2008 оны 9-р сарын 19-ний өдрийн хуралдааны ажиллагаа гишүүдийн ирц бүрдсэн учраас нээснийг мэдэгдье. Хуралдаанд Засгийн газрын гишүүн Хууль зүй, дотоод хэргийн сайдыг томилох тухай Монгол Улсын Ерөнхий сайдын саналыг хэлэлцэнэ. Хэлэлцэх асуудалд өөр саналтай хүн байна уу? Нэмэх?. Алга байна. Ингээд Засгийн газрын гишүүн, Хууль зүйн дотоод хэргийн сайдыг томилуулах тухай Монгол Улсын Ерөнхий сайдын саналыг сонсоё. Ингээд Ерөнхий сайд Баярт микрофоноо шилжүүлье.

**С.Баяр**:-Монгол Улсын Хууль зүйн байнгын хорооны эрхэм гишүүд ээ,

Миний бие Монгол Улсын Ерөнхий сайдын хувьд Монгол Улсын Ерөнхийлөгчтэй зөвшилцөөд Монгол Улсын Засгийн гишүүн, Монгол Улсын Хууль зүй, дотоод хэргийн сайдын албан тушаалд Цэндийн Нямдоржийг томилуулахаар та бүхэнд танилцуулж байна.

Цэндийн Нямдорж нь 1956 онд Увс аймгийн Малчин суманд төрсөн. Гэрийн бүлийн байдал эхнэр, хүүхдүүдийн хамт амьдардаг.

1975 онд Увс аймгийн дунд сургууль, 1981 онд Ленинград хотын Улсын их сургууль хуульч мэргэжилтэй төгссөн. Орос хэлтэй.

Ажилласан байдлын хувьд гэвэл 1981 оноос Улсын прокурорын ерөнхий газарт хэлтсийн прокурор    , тасгийн дарга, 1988 оноос цэргийн ерөнхий прокурорын газарт 1-р орлогч, 1990 онд СнЗ-ийн ХЭГ-т мэргэжилтэн, 1990 оноос Хууль зүйн тэргүүн дэд сайд, 2000-2005 онд Засгийн газрын гишүүн, Хууль зүй, дотоод хэргийн сайд, 2005-2007 онд Монгол Улсын Их Хурлын даргаар ажиллаж байсан.

1992 оноос хойш УИХ-ын гишүүнээр тасралтгүй сонгогдон ажиллаж байгаа. Төрийн албанд 27 жил ажилласан ийм хүн юм.

Цэндийн Нямдоржийг тухайн албан тушаалд томилуулах үндэслэлийн хувьд гэвэл 4 үндэслэл хэлж байгаа.

Засгийн газрын үйл ажиллагааны хөтөлбөрийг хэрэгжүүлж, Засгийн газраас дэвшүүлж байгаа гол гол зорилтыг биелүүлэхээр ажиллах чадвар, танхимын зарчмаар ажиллах чадвар, тухайн ажил үүргийг гүйцэтгэх мэргэжлийн түвшин, хуримтлуулсан туршлага, эцэст нь удирдан зохион байгуулах чадвар, ажил хэрэгч чанарыг иш үндэс болгож байгааг Хууль зүйн байнгын хорооны эрхэм гишүүд болгооно уу.

Оруулж ирж байгаа хүнийг маань Засгийн газрын гишүүн, Монгол Улсын Хууль зүй, дотоод хэргийн сайдын албан тушаалд дэмжиж өгөхийг хичээнгүйлэн хүсч байна. Их баярлалаа.

**Х.Жекей**:-Ерөнхий сайдад баярлалаа. Нэр дэвшигч болон нэр дэвшүүлж байгаа хүнээс асуух асуулттай хүн байна уу? За асуулт алга.

Ингээд саналтай хүн байна уу? Санал алга байна.

Ингээд одоо нэр дэвшиж байгаа Засгийн газрын гишүүн, Хууль зүй, дотоод хэргийн сайдыг УИХ-ын чуулганд оруулъя гэсэн саналаар санал хураая. Санал нэгтэй гишүүд гараа өргөнө үү. Дэмжье гэдгээр. 13-аас 13. 100хувийн саналаар Засгийн газрын гишүүн, Хууль зүй, дотоод хэргийн сайдын нэр дэвшигч Нямдоржийг дэмжсэн байна.

Байнгын хороооны санал дүгнэлтийг нэгдсэн хуралдаанд илтгэх саналтай гишүүн байна уу? Ж.Энхбаяр байнгын хорооны санал дүгнэлтийг нэгдсэн хуралдаанд илтгэнэ. За ингээд хэлэлцэх асуудал дууслаа, амжилт хүсье, Нямдорж сайдад. Хуралдаан дууссан тул хаасныг мэдэгдье.

            Соронзон хальснаас хянаж буулгасан:

            Хуралдааны нарийн

            бичгийн дарга                                                               Ц.НАРАНТУЯА